仲連兄治南堂
作者：韓維
朝代：宋

paragraphs: 予生乏時用，惟懶性所便。
强輓亦已退，雖鞭詎能前。
有園不盈畝，正在居南偏。
荒埋日失治，坐惜嘉觀捐。
伯氏解官守，燕居此回旋。
芟蕪屬時暇，斫枯候春妍。
面堂一徑直，夾樹蘭與荃。
畚土藝佳卉，沼盆注清泉。
東風過牆頭，朱白爭繁鮮。
芬香四飄散，蝶蜂來飛翾。
向時疏懶人，游步始連連。
微勤不少施，勝賞得以專。
才勞拙者逸，此固物理然。
作詩代俳笑，以繼南華篇。